སྙིང་པོ་

སྙིང་པོ་ཞེས་པ་ནི་ཤེས་རབ་ཀྱི་ཕ་རོལ་ཏུ་ཕྱིན་པའི་མདོ་ཆུང་བའི་མཚན་མིང་གི་ཆ་ཤས་གལ་ཆེ་བ་ཞིག་ཡིན། དེ་ཡང་ཤེས་རབ་ཀྱི་ཕ་རོལ་ཏུ་ཕྱིན་པའི་གཞུང་ཆེ་ཆུང་མང་པོའི་དོན་མཐའ་དག་འདིར་བསྡུས་པ་དང་། བཅོམ་ལྡན་འདས་ཀྱི་དགོངས་པ་ཡོངས་རྫོགས་ཀྱི་གནད་འདིར་འདུས་པས་ན་སྙིང་པོ་ཞེས་བརྗོད།

 སྒྲ་བཤད། 

ལུས་ཀྱི་སྙིང་གི་དཔེ་ནས་བཤད་པ།

སྙིང་པོ་ཞེས་པའི་སྒྲ་བཤད་ལ། "དཔེར་ན་ལུས་ཀུན་ལ་ཁྱབ་པའི་རྣམ་པར་ཤེས་པ་གཅིག་ཏུ་འདུས་ལ་སྙིང་ཞེས་བརྗོད་པ་ལྟར། ཡུམ་རྒྱས་འབྲིང་བསྡུ་གསུམ་གྱི་དོན་ཐམས་ཅད་འདིར་འདུས་པས་ན་མདོའི་ཡང་མདོ་ཞེས་བྱ་བའམ་མདོའི་ཡང་སྙིང་ཞེས་བྱ་བ་ཡིན་ནོ།"ཨ་ལག་ཤ་ངག་དབང་བསྟན་གྱི་ཤེས་རབ་སྙིང་པོའི་འགྲེལ་པ། ཤོག་ངོས། ༡ ཞེས་གསུངས།

རྒྱ་སྐད་ནས་བོད་སྐད་དུ་བསྒྱུར་བ།

རྒྱ་སྐད་དུ་"ཧྲྀ་ད་ཡ"ཞེས་པ་ནི་བོད་སྐད་དུ་"སྙིང་པོ"ཞེས་བསྒྱུར།རོང་སྟོན་ཤེས་བྱ་ཀུན་རིག་གི་ཤེས་རབ་སྙིང་པོའི་འགྲེལ་པ། ཤོག་ངོས། ༢

 ནང་དོན། 

བཅོམ་ལྡན་འདས་ཀྱི་དགོངས་པའི་གནད།

བཅོམ་ལྡན་འདས་ཀྱི་དགོངས་པ་ཐམས་ཅད་ཀྱི་གནད་འདི་ནང་འདུས་པས་ན་སྙིང་པོ་ཞེས་བརྗོད། "བཅོམ་ལྡན་འདས་ཀྱི་དགོངས་པ་ཐམས་ཅད་མདོ་འདིར་འདུས། ལེགས་བཤད་སྙིང་པོ་ཆུང་བལས། 'ཁྱོད་ཀྱིས་ཇི་སྙེད་བཀའ་སྩལ་པ། །རྟེན་འབྲེལ་ཉིད་ལས་བརྩམས་ཏེ་འཇུག །དེ་ཡང་མྱ་ངན་འདའ་ཕྱིར་ཏེ། །ཞི་འགྱུར་མིན་མཛད་ཁྱོད་ལ་མེད། །'ཅེས་གསུངས་པ་ལྟར།"ཨ་ལག་ཤ་ངག་དབང་བསྟན་གྱི་ཤེས་རབ་སྙིང་པོའི་འགྲེལ་པ། ཤོག་ངོས། ༡-༢

མྱ་ངན་ལས་འདའ་བའི་ཐབས་དང་འདའ་མཁན།

སྙིང་པོ་ཞེས་པའི་གོ་དོན་ལ་མྱ་ངན་ལས་འདའ་བའི་ཐབས་དང་མྱ་ངན་ལས་འདའ་མཁན་གཉིས་ཀ་གཏོགས། "བཅོམ་ལྡན་འདས་ཀྱི་དགོངས་པ་ནི་སེམས་ཅན་མྱ་ངན་ལས་འདས་པའི་ཐབས་འབའ་ཞིག་དགོངས་ཤིང་། མྱ་ངན་ལས་འདའ་བར་བྱེད་པའི་ཐབས་ནི་སྟོང་ཉིད་རྟོགས་པའི་ཤེས་རབ་ཡིན་པས་དེ་ལ་སྙིང་པོ་ཞེས་བྱ་ཞིང་། མྱ་ངན་ལས་འདའ་མཁན་ནི་སེམས་ཅན་གྱི་སེམས་ཀྱི་ཆོས་ཉིད་ཡིན་པས་དེ་ལ་དེ་བཞིན་གཤེགས་པའི་སྙིང་པོ་ཞེས་བྱ།"ཨ་ལག་ཤ་ངག་དབང་བསྟན་གྱི་ཤེས་རབ་སྙིང་པོའི་འགྲེལ་པ། ཤོག་ངོས། ༢

བསྟན་པ་ཐམས་ཅད་ཀྱི་འགལ་མེད།

མདོ་རྒྱུད་ཐམས་ཅད་ཀྱི་དོན་གནད་འདི་ནང་འདུས་པས་བསྟན་པ་ཐམས་ཅད་འགལ་མེད་དུ་རྟོགས་པར་བྱེད། "མདོ་རྒྱུད་ནས་གསུངས་པ་ཐམས་ཅད་ཀྱང་སེམས་ཅན་གྱི་སེམས་ཀྱི་དྲི་མ་སྦྱོང་ཐབས་གསུངས་པ་ཤ་སྟག་ཡིན་པས་དེ་ལྟར་གོ་ན་བསྟན་པ་ཐམས་ཅད་འགལ་མེད་དུ་རྟོགས་པ་ཡིན།"ཨ་ལག་ཤ་ངག་དབང་བསྟན་གྱི་ཤེས་རབ་སྙིང་པོའི་འགྲེལ་པ། ཤོག་ངོས། ༢

 ཡུམ་གྱི་ཐ་སྙད། 

སངས་རྒྱས་ཐམས་ཅད་ཀྱི་ཡུམ།

དུས་གསུམ་གྱི་སངས་རྒྱས་ཐམས་ཅད་སྟོང་ཉིད་རྟོགས་པའི་ཤེས་རབ་ལས་སྐྱེ་བས་ཤེས་རབ་དེ་ལ་ཡུམ་གྱི་ཐ་སྙད་སྦྱར། "དེའི་ཕྱིར་དུས་གསུམ་གྱི་སངས་རྒྱས་ཐམས་ཅད་སྟོང་ཉིད་རྟོགས་པའི་ཤེས་རབ་ལས་སྐྱེ་བའི་ཕྱིར་ཤེས་རབ་དེ་ལ་མ་དང་ཡུམ་གྱི་ཐ་སྙད་སྦྱར་བ་ཡིན་པས་བཅོམ་ལྡན་འདས་མ་ཞེས་པ་ཡང་དེ་ལ་དགོངས།"ཨ་ལག་ཤ་ངག་དབང་བསྟན་གྱི་ཤེས་རབ་སྙིང་པོའི་འགྲེལ་པ། ཤོག་ངོས། ༢

 བམ་པོ་གཅིག་གི་ཚད། 

ཤོ་ལོ་ཀ་ཉེར་ལྔ།

མདོ་འདི་བམ་པོ་གཅིག་ཏུ་བཞག་པའི་རྒྱུ་མཚན་ནི་ཤོ་ལོ་ཀ་ཉེར་ལྔ་ཡིན་པའི་ཕྱིར། "སྤྱིར་བམ་པོའི་ཚད་ལ་ངེས་པ་མེད། ཤོ་ལོ་ཀ་སུམ་བརྒྱ་ལ་བམ་པོ་བྱས་པ་འགྲེལ་པ་དོན་གསལ་ལྟ་བུ་དང༌། འཇམ་དཔལ་གྱིས་དྲིས་པའི་མདོ་ཤོ་ལོ་ཀ་དགུ་བཅུ་ལ་བམ་པོ་གཅིག་ཏུ་བྱས་པ་དང་། དེ་བཞིན་གཤེགས་པ་བགྲོ་བའི་མདོ་ཤོ་ལོ་ཀ་དོན་ལྔ་ལ་བམ་པོ་གསུམ་དུ་བྱས་པ་ལྟར་ཤེས་རབ་སྙིང་པོ་ཡང་ཤོ་ལོ་ཀ་ཉེར་ལྔ་ལ་བམ་པོ་གཅིག་ཏུ་བྱས་པ་ཡིན།"ཨ་ལག་ཤ་ངག་དབང་བསྟན་གྱི་ཤེས་རབ་སྙིང་པོའི་འགྲེལ་པ། ཤོག་ངོས། ༢

 མཚན་སྨོས་པའི་དགོས་པ། 

མིང་མ་བཏགས་ན་གཏོལ་མེད།

མདོའི་མཚན་སྨོས་པའི་དགོས་པ་ནི་མིང་མ་བཏགས་ན་མདོ་གང་ཡིན་གཏོལ་མེད་པའི་ཕྱིར། "མཚན་སྨོས་པའི་དགོས་པ་ནི། མིང་མ་བཏགས་ན་མདོ་གང་ཡིན་གཏོལ་མེད་པའི་ཕྱིར་མིང་ཐོག་མར་སྨོས།"ཨ་ལག་ཤ་ངག་དབང་བསྟན་གྱི་ཤེས་རབ་སྙིང་པོའི་འགྲེལ་པ། ཤོག་ངོས། ༡

 འབུམ་ལ་སོགས་པའི་གཙོ་བོ། 

ཤེས་རབ་ཀྱི་ཕ་རོལ་ཏུ་ཕྱིན་པའི་གཞུང་ཆེན་མོ་རྣམས་ཀྱི་གཙོ་བོ།

འབུམ་ལ་སོགས་པའི་ཤེས་རབ་ཀྱི་ཕ་རོལ་ཏུ་ཕྱིན་པའི་གཞུང་ཆེན་མོ་རྣམས་ཀྱི་དོན་གྱི་གཙོ་བོ་འདིར་བསྡུས། "འབུམ་ལ་སོགས་པ་དོན་གྱི་གཙོ་བོ་མཆོག །རྒྱལ་བའི་ཡུམ་གྱི་སྙིང་པོ་བཤད་པར་བྱ།"དྲི་མེད་བཤེས་གཉེན་གྱི་ཤེས་རབ་སྙིང་པོའི་འགྲེལ་པ། ཤོག་ངོས། ༡